Aalborg Vikings kæmpede godt, men tabte også den anden kvartfinale i Basket Ligaen mod Bakken Bears.

Det er noget af en mundfuld Aalborg Vikings står over for i Basket Ligaens kvartfinaler. Aalborg møder Aarhus-holdet Bakken Bears, som har vundet tre danske mesterskaber i træk. Bears bragte sig mandag foran med 2-0 i kampe, da de i Aalborg Stadionhal slog et godt kæmpende Vikings-hold med 96-84. Vikings spillede en stærk første periode og vandt den med 28-26. Ved pausen havde Bears dog vendt kampen og bragt sig foran med 13 point. Hjemmeholdet gav ikke op og formåede at hænge på i kampens sidste to perioder, så nederlaget blev på 12 point. I den første kamp i kvartfinaleserien tabte Aalborg med hele 29 point, og derfor var mandagens kamp opløftende for holdet, som dog får mere end svært ved at spille sig videre til semifinalen. Bakken Bears kan afgøre bedst af fem-serien på torsdag, hvor holdene mødes i Aarhus.